**Csocsóverseny a Pannónia Általános Iskolában**

Budapest első ifjúsági csocsóversenyét rendezték meg hétfőn a Pannónia Általános Iskolában. A megmérettetésen az iskola 46 tanulója vett részt, akik közül a 6.a osztály tanulói, Fini Áron és Tar Ágoston párosa kerültek ki győztesen. Áron csak a verseny után tudta meg a szervezőktől, hogy az általa legszívesebben használt lövésforma a profi csocsósok által is kedvelt húzópin, amire ő teljesen magától jött rá. Rajtuk kívül a dobogóra állhatott Bíró Péter és Szauer Dániel, illetve Szendrődi Igor és Ji Fu Fan párosa.

A versenyt a Polyhistor Academy tehetségkutató központ szervezte, akik azt tűzték ki célul, hogy megszerettetik a fiatal generációkkal a stratégiai gondolkodást építő sportokat, így a csocsót, a sakkot és az egyéb táblajátékokat. A szervezésben fontos segítséget nyújtott Gombkötő Tamás, az iskola testnevelő tanára, aki maga is csocsóoktató, illetve Miki bácsi, az iskola szerelője, aki a világításért felelt.

A Polyhistor Academy csapata legközelebb februárban rendez kerületi bajnokságot, ahova a szervezők valamennyi angyalföldi általános iskola diákjait várják, a szervezők egyben profi csocsójátékosi tapasztalatukkal szívesen vállalják a rendezvényeiken felbukkanó tehetséges gyerekek továbbképzését. Terveik között szerepel egy diák Budapest-bajnokság is, ahol a különböző kerületi bajnokságok legjobbjai egymással is megmérkőzhetnek. Mert a csocsó – bár a legtöbben csak bulijátékként ismerik – valójában komoly sportként is elterjedt, és sokat segíthet abban, hogy a fiatalok szórakozás közben is hasznos, készségfejlesztő tevékenységet végezzenek.